NOK เทรดสนั่น! ปิดภาคเช้าพุ่ง 25% รับข่าวพันธมิตรจีนร่วมทุน
NOK เทรดสนั่น! ปิดภาคเช้าพุ่ง 25% รับข่าวพันธมิตรจีนเข้าร่วมทุน โดยปิดตลาดภาคเช้า ราคาอยู่ที่ 4.86 บาท บวก 0.96 บาท หรือ 24.62% สูงสุดที่ 4.96 บาท ต่ำสุดที่ 3.94 บาท มูลค่าซื้อขายที่ 1.55 พันล้านบาท 
7 มิ.ย. 2560

ผู้สื่อข่าวรายงานว่า ราคาหุ้นบริษัท สายการบินนกแอร์ จำกัด (มหาชน) หรือ NOK ปิดตลาดภาคเช้า ราคาอยู่ที่ 4.86 บาท บวก 0.96 บาท หรือ 24.62% สูงสุดที่ 4.96 บาท ต่ำสุดที่ 3.94 บาท มูลค่าซื้อขายที่ 1.55 พันล้านบาท

โดยหนังสือพิมพ์ระบุว่า แหล่งข่าวระดับสูงจากบริษัท การบินไทย จำกัด (มหาชน) หรือ THAI เผยถึงความคืบหน้าของการเพิ่มทุนใน NOK ว่า ที่ประชุมคณะกรรมการบริหารของ NOK วันที่ 15 มิถุนายนนี้ จะมีการนำเรื่องการระดมทุนรอบใหม่ด้วยการดึงพันธมิตร บริษัท Henan Civil Aviation Development &amp; Investment Co.Ltd (HNCA) เข้าร่วมทุนแบบเฉพาะเจาะจง (PP) เข้าพิจารณา ซึ่งคาดว่าจะน่ามีสัดส่วน 12.5-25.0 % ขึ้นอยู่กับผู้ร่วมทุนรายอื่นจะสนใจด้วยหรือไม่
นอกจากทุนจีนแล้ว ยังมีนกสกู๊ตจากสิงคโปร์ที่เคยมีการหารือถึงการร่วมทุนไว้ก่อนหน้านั้น ซึ่งจะมีการพิจารณาในรายละเอียดในครั้งนี้ด้วยและคาดการระดมทุนจะเป็นในลักษณะค่อยเป็นค่อยไป โดยคาดว่าการระดมทุนรอบ 2 จะได้เงินมากกว่า 3,000 ล้านบาท และตั้งเป้าดำเนินการให้แล้วเสร็จภายในเดือนสิงหาคมหรือกันยายนนี้ 